NRK: Aktuelt med ny «Bamsegutt»-serie
NRK sier til VG at det er aktuelt for dem å lage en ny dokumentarserie om «Bamsegutt» med Tore Strømøy som programleder. Onsdag opplyste NRK at de har besluttet at dokumentarserien «Ingen elsker Bamsegutt» ikke vil bli gjort tilgjengelig igjen, og at den dermed trekkes for godt.  Samtidig fortalte distriktsdirektør Marius Lillelien at NRK fortsatt ønsker å fortelle historien til Jan-Egil «Bamsegutt» Granfoss (61). Dermed er det aktuelt for NRK å lage en ny TV-serie. – Vi ønsker å gå inn og se på historien fra der den står i dag. Vi kan ikke publisere «Ingen elsker Bamsegutt» igjen fordi vi da må inkludere fakta om dommen, som videre vil gjøre det nødvendig å gjøre mange av intervjuene på nytt, siden premisset for intervjuene nå er endret, forklarer Lillelien til VG. – Samtidig konkluderer vi med at det er en veldig sterk historie. Derfor har vi spurt oss selv om følgende: Hva om vi ser på denne historien fra der vi står i dag, hvordan kan vi da fortelle denne historien? Det er utgangspunktet vårt nå.  – Det har skjedd mye den siste uken, i livet til denne familien og rundt hele saken. Aktuelt med ny «Bamsegutt»-serie Lillelien forteller at de bestemte seg for at de fortsatt ønsker å fortelle historien til «Bamsegutt» onsdag formiddag. Arbeidet beskrives som å se på saken på nytt. – Er det aktuelt å lage en nye dokumentarserie? – Det er aktuelt å lage en ny dokumentarserie, svarer Lillelien. – Om Jan-Egil «Bamsegutt» Granfoss? – Ja, absolutt. – Med Tore Strømøy som programleder? – Absolutt. Jeg skal ikke på nåværende tidspunkt si at det er Tore som skal gjøre dette, det må vi sette oss ned og se på. Vi må snakke med Tore om det, for eksempel. Men først må vi sette oss ned med redaksjonen og drøfte hvordan vi best kan fortelle denne historien i dag. – Tore er en fantastisk forteller. Men vi må vurderer om det er riktig, og vi må også snakke med Tore om hvorvidt det er riktig for ham. – I lys av den situasjonen dere står i, anser du fortsatt Strømøy som riktig person til å intervjue Granfoss i forbindelse med et eventuelt arbeid med ny dokumentar? – Han er i hvert fall den som har suverent best tillit hos intervjuobjektet, sier Lillelien.  – Vi må se på hele saken på nytt, og jeg kan ikke konkludere med det ene eller det andre. Vi har ikke hatt tid til å snakke sammen engang. Jeg snakket med redaksjonslederne i formiddag, og nå har de lignende informasjonsmøter. Vi må ha litt tid til å fordøye det. – Tore har tøffe dager Dokumentarserien «Ingen elsker Bamsegutt» omhandler Jan-Egil Granfoss, som er ufør. Granfoss flyttet til Filippinene for ti år siden, men ønsker seg nå hjem. Først ble serien kritisert for å være uetisk. Kritikken tiltok da det ble kjent at Granfoss ble dømt i en sedelighetssak i 1991. Dommen ble utelatt i NRKs serie, mens Granfoss hele tiden har ønsket at NRK skulle informere om dommen. I podkastversjonen av NRK-programmet «Debatten» opplyste programleder Fredrik Solvang at han opplever at Strømøy utsettes for en heksejakt. – Hva tenker du om det, Lillelien? – Det er andre involverte i denne saken som har blitt utsatt for mye større belastning som følge av vår feilvurdering enn NRK. Men Tore har mottatt enormt mye kritikk. I dag er tilbakemeldingene som Tore mottar på vippepunktet mellom kritikk og hets – det er en hårfin linje. – Men er du enig med Solvang i at det har bikket over? – Vi skal være veldig tydelige på at det er kraftig kost, sier distriktsdirektør Lillelien. – Har dere anmeldt eller tatt grep som følg av kritikken mot Strømøy? – Nei, vi har ikke hatt grunnlag for det. Men jeg vet at det er en tøff situasjon for Tore Strømøy. Det er viktig å understreke at det ikke er NRK det først og fremst er synd på, men Tore har noen tøffe dager. Viktige historier å fortelle Kringkastingssjef Vibeke Fürst Haugen sier til VG at hun ikke har fått med seg Solvangs uttalelser, men erkjenner at det er krevende å stå i slike saker. – Hva tenker du om at det muligens vil bli laget en ny dokumentarserie om «Bamsegutt»? – Vår intensjon med denne dokumentarserien var å fortelle historien til noen av dem som sitter nederst ved bordet, og som opplever omsorgssvikt og avmakt. Det er historier som det er viktig å fortelle, men som ikke fortelles særlig ofte av norsk mediebransje. Det må vi ta på alvor, og må derfor gjøre mer av det fremover. – Nå har Lillelien sagt at de skal se på hvordan de kan fortelle denne typen historier og hvordan vi kan gå løs på arbeidet med å fortelle en viktig historie, og så får vi se hvordan det eventuelt blir. – Gjør du deg noen vurderinger om dette allerede i dag? – Jeg gjør meg ingen vurderinger om akkurat dette i dag. Nå har vi gjort vurderinger for den serien som ble publisert, og som nå er avpublisert, sier Haugen. – Kan Strømøy intervjue Granfoss igjen? – Tore Strømøy er fortsatt tilknyttet NRK. – Men kan han intervjue Granfoss igjen? – Tore Strømøy er fortsatt tilknyttet NRK. – Har dere vurdert Strømøys tilknytning til NRK? – Nei. Jeg har hatt én samtale med Tore Strømøy i dag, men jeg har ikke hatt mange samtaler med han tidligere.
NRK har besluttet å trekke dokumentarserien «Ingen elsker Bamsegutt» for godt. Distriktsdirektør Marius Lillelien sier til VG at det er aktuelt for dem å lage en ny dokumentarserie om Jan-Egil «Bamsegutt» Granfoss med Tore Strømøy som programleder. Lillelien forteller også at Strømøy mottar enormt mye kritikk, og at tilbakemeldingen nå er på vippepunktet mellom kritikk og hets. Kringkastingssjef Vibeke Fürst Haugen sier til VG at hun foreløpig ikke har gjort seg noen tanker om det eventuelle arbeidet med en ny «Bamsegutt»-serie. Haugen sier også at NRK ikke har vurdert Strømøys tilknytning til NRK.